Julie Skovsby (S), 2013-02-20:
Ved hasteforespørgslen i dag rejses spørgsmålet, hvorfor lovforslaget til en ny offentlighedslov ikke har været sendt i høring.
Svaret herpå er meget enkelt: Lovforslaget til en ny offentlighedslov er i overensstemmelse med den politiske aftale, der sidder på det lovudkast, som er indeholdt i Offentlighedskommissionens betænkning, og dette lovudkast har været genstand for en høring.
Sagt med andre ord: De modtagne høringssvar over Offentlighedskommissionens betænkning om offentlighedsloven og det heri indeholdte udkast til lovforslag kan læses på Folketingets hjemmeside under lovforslaget til den nye offentlighedslov.
Offentlighedskommissionen med den daværende ombudsmand Hans Gammeltoft-Hansen i spidsen færdiggjorde sit arbejde med betænkning og lovudkast i 2009, og herefter blev betænkningen, lovudkastet på helt almindelig vis sendt i høring.
Det var en bred høring, og efterfølgende har lovudkastet været diskuteret, debatteret bredt i offentligheden.
Jeg har ikke ført nogen statistik, men jeg mener, det er fair at konkludere, at især den såkaldte ministerbetjeningsregel har været genstand for debat.
Som vi alle ved, følger det af den politiske aftale mellem regeringen og Venstre og Konservative, at den tidligere regel om ministerbetjening præciseres, sådan at det bliver tydeligt for alle, som skal agere ud fra loven, at reglen skal fortolkes og anvendes restriktivt.
Denne præcisering, som er aftalt i et bredt politisk forlig, skal netop ses i lyset af den offentlige debat, der har været om denne regel.
For igen at svare på spørgsmålet, som i dag er rejst, vil jeg sige, at helt almindelig praksis følges i overensstemmelse med Justitsministeriets vejledning om lovkvalitet, altså at et lovforslag ikke sendes i fornyet høring, hvis det bygger på en betænkning, der allerede har været i høring.
Vigtige aktører har haft mulighed for at bidrage og har også bidraget med deres relevante synspunkter, både i Offentlighedskommissionen, i den efterfølgende høringsfase over kommissionens betænkning og lovudkast og i den offentlige debat siden 2009.
Nu skriver vi 2013, og i forbindelse med Folketingets behandling af det nye forslag til offentlighedslov vil der fortsat være rig lejlighed til at bringe relevante synspunkter på banen.
Bidrag kan som bekendt sendes direkte til Retsudvalgets medlemmer, ligesom borgere og organisationer er velkomne til at bede om foretræde for Retsudvalget i forbindelse med lovbehandlingen.
Men også efter at vi har afsluttet arbejdet med den nye offentlighedslov her i Folketinget, vil relevante parter blive inddraget, idet at den vejledning, der uddyber reglerne i den nye offentlighedslov, vil blive sendt i høring.
Jeg skal blot afslutte med at læse et forslag til vedtagelse op på vegne af Venstre, Socialdemokraterne, De Radikale, SF og De Konservative:
Forslag til vedtagelse
»Folketinget noterer sig, at forslaget til en ny offentlighedslov i overensstemmelse med den politiske aftale mellem regeringen, Venstre og Konservative er baseret på Offentlighedskommissionens lovudkast, som har været i en bred høring.
Folketinget noterer sig desuden, at Justitsministeriet vil udarbejde en vejledning om offentlighedsloven, som vil blive sendt i høring.«